Борис Младенов-Young
За N-ти път сънувах сън нощес…

chitanka.info

За N-ти път сънувах сън нощес,

един и същ — пристигна раздавача

и ме попари с неприятна вест,

едва се овладях да не заплача

и да не падна на мига в несвес.

Не съм взел изпита — пак неудача![1]

Не представлявам вече нищо днес

и пет пари не струвам и не знача.

Май трябва да приема, че съм стар,

износен, победен… И да тъгувам.

Жена ми ме събуди, че бълнувам.

Разказах й ужасния кошмар.

„Сън! — рече тя. — Добре, че не е верно.“

И аз изпитах щастие безмерно.

Сидни, Австралия — 2016 г.

[1] Дълго време, след приравнителните изпити в Австралия, имах кошмари, че съм скъсан. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.